Folketing
2001-05-23

Til fru Karen J. Klint spørgsmål om, hvorvidt de psykisk syge skal friholdes for at lave mad: Det er klart, at der er nogle psykisk syge, der ikke kan det, som skal have en medicinsk behandling og måske ikke kan deltage i det, som jeg synes er vigtigt, nemlig at lave mad, få ergoterapi osv., osv. Det er klart, at den slags personer findes, men på et eller andet tidspunkt bliver de jo også udskrivningsklare, det har vi da lov at håbe, og dér vil jeg gerne have, at man begynder at forberede sig til at komme ud og tage vare på sit eget liv. Man kan få et meget, meget bedre liv, hvis de psykiatriske patienter på et tidligt tidspunkt inddrages på netop det område. Ligeledes med de demente, de psykisk syge, hvor det er klart, at det ikke alene er hospitalspsykiatrien, det handler også om socialpsykiatrien til disse mennesker. Det er rigtigt - og det er til fru Anne Baastrup - at vi gerne ser, at der bliver lavet nogle handlingsplaner, når de psykisk syge er færdigbehandlet på hospitalerne. Jeg tror, at det er noget, der vil udvikle psykiatrien, at man laver nogle handlingsplaner om, hvorledes deres liv kan forme sig, hvordan de kan få et bostøttetilbud, socialtilbud. Man kan måske få dem i arbejde, man kan måske få dem i gang med en uddannelse, og det synes jeg vil være det rigtige for disse patienter.